การเคหะแห่งชาติ สานฝันคนอยากมีบ้าน ขยายมาตรการช่วยเหลือลดภาระค่าใช้จ่ายด้านที่อยู่อาศัยให้กับลูกค้าใหม่ ถึง 30 กันยายนนี้
นายทวีพงษ์ วิชัยดิษฐ ผู้ว่าการการเคหะแห่งชาติ กล่าวว่า นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ มีความห่วงใยประชาชนท่ามกลางสถานการณ์โควิด-19 จึงมอบหมายให้การเคหะแห่งชาติหาแนวทางลดภาระค่าใช้จ่ายด้านที่อยู่อาศัยให้กับประชาชน ซึ่งการเคหะแห่งชาติเห็นชอบขยายมาตรการช่วยเหลือสำหรับลูกค้าใหม่โดยให้มีผลตั้งแต่วันที่ 1 กรกฎาคม - 30 กันยายนนี้ อาทิ มาตรการดอกเบี้ยเช่าซื้อ 0 % สำหรับลูกค้าที่ไม่ผ่านการพิจารณาสินเชื่อธนาคาร จองเริ่มต้น 99 บาท และขยายระยะเวลาเช่าซื้อกรณีผ่อนชำระกับโครงการสินเชื่อเพื่อที่อยู่อาศัยสำหรับผู้มีรายได้น้อย เดิมกำหนด 30 ปี ขยายเป็น 40 ปี โดยในปีแรกอัตราดอกเบี้ยร้อยละ 0 / และลูกค้ากลุ่มเปราะบาง ได้แก่ ผู้พิการ ผู้สูงอายุ พ่อแม่เลี้ยงเดี่ยวและบุตรที่ประสงค์จะซื้อบ้านในโครงการที่พ่อแม่อาศัยอยู่จะได้รับสิทธิดอกเบี้ย 0 % เป็นเวลา 18 เดือน จากนั้นเป็นไปตามอัตราที่การเคหะแห่งชาติกำหนด สิทธิพิเศษดอกเบี้ย 0 % ครอบคลุมโครงการบ้านเอื้ออาทร โครงการเคหะชุมชนและโครงการที่ก่อสร้างแล้วเสร็จ มาตรการลดราคาขายพิเศษ โครงการบ้านเอื้ออาทร 56 โครงการ ราคาขายเงินสดพิเศษหน่วยละ 250,000 - 520,000 บาท จองเพียง 99 บาท สำหรับการดำเนินงานของการเคหะแห่งชาติในระยะเวลา 9 เดือนของปีงบประมาณ 2564 ตั้งแต่ 1 ตุลาคม 2563 - 30 มิถุนายน 2564 พบว่า มียอดขายที่อยู่อาศัยสะสม 8,219 หน่วย มากกว่าเป้าหมาย 1,588 หน่วย โดยตั้งเป้าหมายการขายในปี 2564 จำนวน 8,443 หน่วย สำหรับยอดการส่งมอบหรือบรรจุผู้อยู่อาศัยสะสม 9 เดือน จำนวน 6,102 หน่วย สูงกว่าเป้าหมาย 81 หน่วย แต่ยอดส่งมอบเฉพาะเดือนมิถุนายนที่ผ่านมา 702 หน่วย ต่ำกว่าเป้าหมาย 85 หน่วย